**การบริหารจัดการระบบดูแลช่วยเหลือนักเรียนโรงเรียนวิชากร**

**สำนักงานเขตดินแดง สังกัดกรุงเทพมหานคร**

**THE STUDENT-ASSISTANT SYSTEM MANAGEMENT**

**OF WICHAKORN SCHOOL, DINDAENG DISTRICT**

**UNDER BANGKOK METROPOLITAN**

**ADMINISTRATION**

นักศึกษาหลักสูตรคุศาสตร์มหาบัณฑิต สาขาวิชาการบริหารการศึกษา ปีการศึกษา 2559

มหาวิทยาลัยราชภัฏบ้านสมเด็จเจ้าพระยา

**บทคัดย่อ**

การวิจัยครั้งนี้มีวัตถุประสงค์เพื่อศึกษาระดับการบริหารจัดการระบบการดูแลช่วยเหลือนักเรียน โรงเรียนวิชากร สำนักงานเขตดินแดง สังกัดกรุงเทพมหานคร ใน 5 ด้าน คือ ด้านการรู้จักนักเรียน เป็นรายบุคคล ด้านการคัดกรองนักเรียน ด้านการส่งเสริมนักเรียน ด้านการป้องกันและแก้ไขปัญหา และด้านการส่งต่อนักเรียน ประชากรที่ใช้ในการวิจัยครั้งนี้ คือ ครู โรงเรียนวิชากร สำนักงานเขตดินแดง สังกัดกรุงเทพมหานคร จำนวน 35 คน เครื่องมือที่ใช้ในการวิจัยเป็นแบบสอบถามมาตรประมาณค่า 5 ระดับ และแบบตรวจสอบรายการ สถิติที่ใช้ในการวิเคราะห์ข้อมูล ได้แก่ ค่าร้อยละ ค่าเฉลี่ย และส่วนเบี่ยงเบนมาตรฐาน

ผลการวิจัยพบว่า การบริหารจัดการระบบดูแลช่วยเหลือนักเรียน โรงเรียนวิชากร สำนักงานเขตดินแดง สังกัดกรุงเทพมหานคร โดยรวมอยู่ในระดับมาก เมื่อพิจารณาเป็นรายด้านพบว่า ด้านการป้องกันและแก้ไขปัญหา มีค่าเฉลี่ยสูงสุด รองลงมา คือ ด้านการส่งเสริมนักเรียน และด้านการส่งต่อนักเรียน มีค่าเฉลี่ยต่ำสุด

**คำสำคัญ** : การบริหารจัดการระบบดูแลช่วยเหลือนักเรียน

**ABSTRACT**

The purpose of this research was to study the The Student-assistant System Management of Wichakorn School, Dindaeng District under Bangkok Metropolitan Administration in 5 aspects: knowing individual students, students screening, students supporting and developing, students’ problems preventing and resolving, and student transferring. The population included 35 teachers. Data was collected using 5-point rating scale questionnaire and checklist and was statistically analyzed in percentage, arithmetic mean, and standard deviation.

The findings revealed that The Student-assistant System Management of Wichakorn School, Dindaeng District under Bangkok Metropolitan Administration in 5 aspects was generally at the high level. After item analysis, all of them could be rearranged by mean score in descending order as follows: knowing individual students, students screening, students supporting and developing, students’ problems preventing and resolving, and student transferring

**Keyword:** Student-assistant System Management

**บทนำ**

พระราชบัญญัติการศึกษาแห่งชาติ พุทธศักราช 2542 แก้ไขเพิ่มเติม(ฉบับที่ 2) พ.ศ. 2545 ได้กำหนดความมุ่งหมายและหลักการจัดการศึกษาต้องเป็นไปเพื่อพัฒนาให้เป็นมนุษย์ที่สมบูรณ์ ทั้งร่างกายและจิตใจ สติปัญญา ความรู้และคุณธรรม จริยธรรมและวัฒนธรรมในการดำรงชีวิต สามารถอยู่ร่วมกับผู้อื่นได้อย่างมีความสุข(มาตรา 6) และแนวทางการจัดการศึกษายังได้ให้ความสำคัญแก่ผู้เรียนทุกคนโดยยึดหลักว่า ทุกคนมีความสามารถเรียนรู้และพัฒนาตนเองได้ และถือว่าผู้เรียนมีความสำคัญที่สุด ต้องส่งเริมให้ผู้เรียนพัฒนาตามธรรมชาติและเต็มศักยภาพ(มาตรา 22) ในการจัดการศึกษาต้องเน้นความสำคัญทั้งความรู้คุณธรรม กระบวนการเรียนรู้และบูรณาการตามความเหมาะสมของแต่ละระดับการศึกษา ซึ่งเรื่องหนึ่งที่กำหนดให้ดำเนินการคือเรื่องความรู้และทักษะในการประกอบอาชีพและการดำรงชีวิตอย่างมีความสุข(มาตรา 23) ทั้งนี้การจัดกระบวนการเรียนให้คำนึงถึงความแตกต่างระหว่างบุคคล ให้ผู้เรียนรู้จักประยุกต์ความรู้มาใช้เพื่อป้องกันและแก้ไขปัญหาให้รู้จักคิดเป็นทำเป็น อีกทั้งมีการประสานความร่วมมือกับบิดามารดา ผู้ปกครองและบุคคลในชุมชนทุกฝ่ายเพื่อร่วมกันพัฒนาผู้เรียนตามศักยภาพ (สำนักคณะกรรมการการศึกษาขั้นพื้นฐาน2544, น. 2)

ท่ามกลางภาวะวิกฤตทางเศรษฐกิจ ความผกผันทางการเมือง ความผุกร่อนทางวัฒนธรรม และความเปลี่ยนแปลงของสังคมโลก ส่งผลต่อการดำเนินชีวิตของทุกคน ทุกเพศ ทุกวัย โดยเฉพาะอย่างยิ่งในวัยรุ่น เป็นวัยที่มีการเปลี่ยนแปลงทุกด้าน โดยธรรมชาติของวัยรุ่นต้องการการยอมรับ ต้องการหาเอกลักษณ์ของตนเองมีความอ่อนไหวทางจิตใจ หากรู้เท่าทันหรือปรับตัวไม่ได้ จะเป็นเหตุให้เสี่ยงต่อการเกิดอันตราย ต่อการพัฒนานักเรียนให้เป็นบุคคลที่มีคุณภาพทั้งร่างกาย จิตใจ สติปัญญา มีความสามารถ มีคุณธรรม จริยธรรม และวิถีชีวิตที่เป็นสุขตามที่สังคมมุ่งหวังนั้น จากการดำเนินการด้วยการส่งเสริมสนับสนุนแล้ว การป้องกันและการช่วยเหลือแก้ปัญหาต่างที่เกิดขึ้นกับนักเรียนก็เป็นสิ่งสำคัญ เนื่องจากสภาพสังคม ที่เปลี่ยนแปลงไปอย่างรวดเร็วในทุกมิติ ทั้งด้านการสื่อสารเทคโนโลยี ปัญหาเศรษฐกิจ ปัญหาระบาดของยาเสพติด ปัญหาครอบครัว ปัญหาการแข่งขันทุกรูปแบบ ล้วนก่อให้เกิดทุกข์ ความวิตกกังวลและความเครียด การปรับตัวไม่เหมาะสม ที่เป็นผลต่อสุขภาพจิตและสุขภาพกายของคนที่เกี่ยวข้อง รวมทั้งก่อให้เกิดภาวะวิกฤตทางสังคม(สำนักงานคณะกรรมการการศึกษาขั้นพื้นฐาน, 2547, น.3-4) เยาวชนได้รับลกระทบอย่างหนัก จึงต้องการการดูแลเอาใจใส่อย่างใกล้ชิด ต้องการคำแนะนำปรึกษาอย่างมีเทคนิควิธี บางครั้งก็ยังต้องการความช่วยเหลือในการแก้ปัญหาที่ผ่านเข้ามาในชีวิตอย่างเร่งด่วน อาจารย์ที่ปรึกษาเป็นผู้ที่ใกล้ชิดกับผู้เรียนมากที่สุด เป็นผู้ทำหน้าที่ดังกล่าวแทนพ่อ แม่ ผู้ปกครอง เมื่อเด็กๆอยู่ที่โรงเรียนการดูแลช่วยเหลือให้นักเรียนรู้จักการดำเนินชีวิต เพื่อให้มีชีวิตได้อย่างมีความสุขท่ามกลางภาวะสังคมที่เปลี่ยนแปลง จึงเป็นภารกิจสำคัญอย่างหนึ่งของโรงเรียนในการป้องกันแก้ไขปัญหาดังกล่าวได้อย่างยั่งยืน (สำนักคณะกรรมการการศึกษาขั้นพื้นฐาน, 2544, น. ก)

การศึกษามีความสำคัญต่อความเจริญของประเทศชาติ โดยเฉพาะอย่างยิ่งโลกปัจจุบันได้ก้าวเข้าสู่โลกโลกาภิวัฒน์อย่างรวดเร็ว ด้านอิทธิพลของความเจริญก้าวหน้าทางวิทยาการ ด้านการสื่อสารโทรคมนาคมและเทคโนโลยีสารสนเทศที่มีเครือข่ายโยงใยไปทั่วโลก ที่ให้สังคมเป็นสังคมแห่งข่าวสารข้อมูลโลก ถูกหล่อหลอมเป็นหนึ่งเดียวเปรียบประหนึ่งเป็นหมู่บ้านโลก กิจกรรมทุกด้านไม่ว่าเศรษฐกิจ สังคม วัฒนธรรม การเมือง การศึกษา สิ่งแวดล้อม ถูกโยงเข้าถึงกัน(สำนักงานคณะกรรมการการศึกษาแห่งชาติ, 2539, น. 7) การก้าวสู่ยุคโลกาภิวัตน์เป็นโอกาสสร้างปัญญาและศักดิ์ศรีของประเทศชาติ ซึ่งจำเป็นที่จะต้องให้ความสำคัญต่อการพัฒนาระบบสำคัญ ได้แก่ ระบบการเมือง ระบบสังคม และระบบเศรษฐกิจ (ภิรมย์ยา อินทรกำแหง, 2544, น.29) คุณภาพของคนเป็นตัวแปรสำคัญในการพัฒนาประเทศในทุกๆด้านและชิงความได้เปรียบ ในการแข่งขันกับนานาประเทศในยุคโลกาภิวัตน์ ไม่ใช่โลกที่จะประชันกันด้วยอาวุธแต่ประชันกันด้วยกำลังปัญญา คุณภาพของทรัพยากรมนุษย์จึงเป็นเหตุและปัจจัยในการพัฒนาประเทศ ในยุคโลกาภิวัตน์ การศึกษาเป็นวิธีพัฒนาคุณภาพทรัพยากรมนุษย์ เพื่อนำประเทศชาติเข้าสู่ยุคโลกาภิวัตน์อย่างมีศักดิ์ศรี (สำนักงานคณะกรรมการการศึกษาแห่งชาติ, 2539, น.11)

สำนักงานคณะกรรมการการศึกษาขั้นพื้นฐาน ทำหน้าที่รับผิดชอบจัดการศึกษาและดำเนินการจัดทำมาตรฐานระบบดูแลนักเรียน โดยศึกษาวิเคราะห์ข้อมูลจากเอกสารที่เกี่ยวข้องกับระบบช่วยเหลือดูแลนักเรียนแนะแนวจิตวิทยามาตรฐาน และการแนะแนวเพื่อนำมาเป็นแนวทางในการสังเคราะห์ จัดทำเป็นมาตรฐานระบบการดูแลช่วยเหลือนักเรียนให้มรกระบวนการทำงานที่มีระบบ มีความชัดเจน มีการประสานงานความร่วมมือของผู้เกี่ยวข้องทุกฝ่ายทั้งภายในและภายนอกโรงเรียน รวมทั้งมีวิธีการ กิจกรรมและเครื่องมือต่างๆที่มีคุณภาพในการดูแลช่วยเหลือนักเรียน อันจะส่งผลให้ระบบดูแลช่วยเหลือนักเรียนประสบความสำเร็จต่อไป สำนักงานการศึกษาขั้นพื้นฐาน มีหน้าที่รับผิดชอบการจัดการศึกษาและส่งเสริมคุณภาพการเรียนในระดับช่วงชั้นที่ 1 (ป.1 -ป.3) ช่วงชั้นที่ 2 (ป.4-ป.6) ช่วงชั้นที่ 3(ม.1-ม.3) ช่วงชั้นที่ 4 (ม.4-ม.6) มีภารกิจในการช่วยเหลือดูแลนักเรียนตามระบบดูแลช่วยเหลือนักเรียนของสถานศึกษาและหน่วยงานที่เกี่ยวข้องทั้ง 5 ด้านคือ 1)ด้านการรู้จักนักเรียนเป็นรายบุคคล 2)ด้านการคัดกรองนักเรียน 3)ด้านการส่งเสริมนักเรียน 4)ด้านการป้องกันและแก้ไขปัญหา และ 5)ด้านการส่งต่อนักเรียน (สำนักงานคณะกรรมการการศึกษาแห่งชาติ, 2547, น.1-2)

โรงเรียนวิชากร สำนักงานเขตดินแดง สังกัดกรุงเทพมหานคร มีนักเรียนหลายระดับคือ ตั้งแต่ระดับอนุบาลจนถึงระดับประถมศึกษา โรงเรียนได้จัดการดูแลช่วยเหลือนักเรียนในระดับหนึ่งและจัดการศึกษาข้อมูลในการปฏิบัติงานปกครองนักเรียนพบว่า นักเรียนระดับประถมศึกษาตอนปลายมีพฤติกรรมที่มีปัญหามากกว่าในระดับอื่น และจากการวิเคราะห์สภาพความพร้อมพื้นฐานของโรงเรียนในด้านต่างๆ เช่น ด้านปริมาณและด้านคุณภาพบุคลากร ด้านงบประมาณ ทำให้พบจุดอ่อน จุดแข็งในด้านต่างๆ โดยเฉพาะในด้านปกครองนักเรียน ซึ่งจากการศึกษาปัญหาของงานปกครอง พบว่านักเรียนในระดับประถมศึกษาตอนปลายส่วนใหญ่เกิดความเครียด อันเป็นต้นเหตุแห่งปัญหาต่างๆ เช่น การหนีเรียน การแต่งกาย ความประพฤติไม่เหมาะสม สาเหตุความเครียดของนักเรียนเกิดจากปัจจัย 2 ประการ คือปัจจัยภายใน เกิดจากการเปลี่ยนแปลงของต่อมต่างๆภายในร่างกายและปัจจัยภายนอกอันเกิดจากสังคมภายนอกและสิ่งแวดล้อมซึ่งเป็นปัจจัยทางด้านสังคม จะเป็นสาเหตุทำให้เกิดความเครียดมากกว่าการเปลี่ยนแปลงทางร่างกาย การเผชิญกับปัญหาต่างๆข้างต้น ทำให้นักเรียนในระดับประถมศึกษาตอนปลาย ต้องพยายามปรับตัว เพื่อจัดการกับปัญหาความขัดแย้ง ความคับข้องใจ เพื่อปรับสภาพจิตใจเข้าสู่ภาวะปกติ การวิเคราะห์สภาพปัญหาของโรงเรียนวิชากร เพื่อจัดทำแผนยุทธศาสตร์โดยใช้เทคนิค SWOT พบว่าจุดอ่อนประการสำคัญของโรงเรียน คือโรงเรียนอยู่ในชุมชนที่มีสภาพแวดล้อมค่อนข้างแออัด ทำให้นักเรียนมีปัญหาทางด้านสภาพแวดล้อมในการใช้ชีวิตประจำวัน จึงทำให้นักเรียนไม่มีคุณภาพ ซึ่งจากปัญหาดังกล่าว โรงเรียนได้กำหนดเป็นแผนยุทธศาสตร์โดยมีเป้าหมายสำคัญในการพัฒนานักเรียนให้มีความพร้อมด้านร่างกาย อารมณ์ จิตใจ สังคม สติปัญญา มีคุณธรรมจริยธรรม และชีวิตที่สงบสุข

การพัฒนาหลักการดำเนินงานระบบการดูแลช่วยเหลือในโรงเรียน ปัญหาที่พบประการแรกคือครูซึ่งเป็นบุคลากรหลักในการดำเนินงานระบบดูแลช่วยเหลือนักเรียนยังขาดความรู้ความเข้าใจความสามารถ และเทคนิคกระบวนการดำเนินงาน ในด้านการรู้จักนักเรียนเป็นรายบุคคล ซึ่งพบว่าโรงเรียนยังขาดการจัดเก็บข้อมูลที่เป็นระบบข้อมูลไม่เพียงพอกับการคัดกรองนักเรียน เนื่องจากมีปัญหาในการติดตามข้อมูลจากนักเรียนและข้อมูลที่โรงเรียนมีอยู่กระจัดกระจาย ไม่ประสานกัน รวมถึงการคัดกรองนักเรียน พบว่าครูยังขาดความรู้ความเข้าใจ ในกระบวนการ คัดกรองนักเรียนที่จัดนักเรียนออกเป็นกลุ่มปกติ กลุ่มเสี่ยง กลุ่มมีปัญหา โดยการใช้ระเบียนสะสมและแบบประเมินพฤติกรรมนักเรียน SDQ (The Strengths and Difficulties Questionnaire) และในด้านการส่งเสริมนักเรียน ได้ดำเนินการจัดกิจกรรมโฮมรูม (Homeroom) แต่ครูที่ปรึกษายังขาดความรู้ ความเข้าใจ ความสามารถ และเทคนิควิธีการจัดกิจกรรมโฮมรูมให้มีประสิทธิภาพ ส่วนการจัดกิจกรรมประชุมผู้ปกครอง นักเรียน Classroom meeting พบว่าโรงเรียนได้ดำเนินการแล้วผู้ปกครองไม่ให้ความร่วมมือเท่าที่ควร ในส่วนของการป้องกันและแก้ไขปัญหานักเรียน โรงเรียนได้ดำเนินการช่วยเหลือนักเรียนโดยการให้การปรึกษาเบื้องต้น และจัดกิจกรรมเพื่อป้องกันและแก้ไขปัญหา ด้วยกิจกรรม 5 ลักษณะ คือ กิจกรรมเสริมหลักสูตร การใช้กิจกรรมในห้องเรียน การใช้กิจกรรมเพื่อนช่วยเพื่อน การใช้กิจกรรมซ่อมเสริม และการใช้กิจกรรมสื่อสารกับผู้ปกครอง ด้านการส่งต่อนักเรียน โรงเรียนมีการส่งต่อนักเรียนที่มีปัญหา และยากต่อการช่วยเหลือหรือช่วยเหลือแล้วพฤติกรรมของนักเรียนไม่ดีขึ้น จึงส่งต่อภายในโรงเรียนเช่นส่งต่อให้ครูฝ่ายแนะแนว แต่กระบวนการส่งต่อยังขาดการประสานงานที่ดี ผ่านหลักฐานข้อมูลการส่งต่อที่ชัดเจน และขาดการรายงานการปรับพฤติกรรมหลังการดำเนินการแก้ไขพฤติกรรมแล้ว ประการต่อมาก็คือครูที่ปรึกษาในโรงเรียนบางส่วน ยังขาดความตระหนักถึงความสำคัญในระบบการดูแลช่วยเหลือนักเรียน ซึ่งจำเป็นที่จะต้องมีการกระตุ้นและการสร้างความตระหนักในความสำคัญของระบบการดูแลช่วยเหลือนักเรียน เพื่อให้มีทัศนะคติที่ดีต่อนักเรียน มีความสุขที่จะพัฒนานักเรียนในทุกด้าน และอีกหนึ่งปัจจัยคือครูมีภาระงานที่รับผิดชอบมาก ทำให้ไม่มีเวลาในการดำเนินงานตามระบบดูแลช่วยเหลือนักเรียนได้อย่างเต็มที่ และขาดการสนับสนุนการติดตามงาน การตรวจสอบอย่างจริงจังจากฝ่าย ที่รับผิดชอบและฝ่ายบริหาร

จากปัญหาดังกล่าว ผู้วิจัยจึงมีสนใจศึกษาการพัฒนาดำเนินงานระบบดูแลช่วยเหลือนักเรียนให้ดียิ่งขึ้นโดย ใช้แนวทางการบริหารจัดการระบบดูแลช่วยเหลือนักเรียน ซึ่งจะเป็นประโยชน์แก่ครูและสถานศึกษา ให้สามารถบริหารจัดการนักเรียนให้สามารถบรรลุสำเร็จตามวัตถุประสงค์ของการจัดการศึกษา การพัฒนาคน การพัฒนาสังคม แลการพัฒนาชาติให้เจริญก้าวหน้า

**วัตถุประสงค์ของการวิจัย**

เพื่อศึกษาระดับการบริหารจัดการระบบดูแลช่วยเหลือนักเรียนในโรงเรียนวิชากร สำนักงานเขต ดินแดง สังกัดกรุงเทพมหานคร

**วิธีดำเนินการวิจัย**

การวิจัยครั้งนี้มุ่งศึกษาการบริหารจัดการระบบดูแลช่วยเหลือนักเรียนในโรงเรียนวิชากร สำนักงานเขตดินแดง สังกัดกรุงเทพมหานคร ซึ่งครอบคลุมภาระหน้าที่ตามองค์ประกอบสำคัญของการบริหารจัดการระบบดูแลช่วยเหลือนักเรียนใน 5 ด้านดังนี้ 1) ด้านการรู้จักนักเรียนเป็นรายบุคคล 2) ด้านการคัดกรองนักเรียน 3) ด้านการส่งเสริมนักเรียน 4) ด้านการป้องกันและแก้ไขปัญหา และ5) การส่งต่อนักเรียน

ประชากรที่ใช้ในการวิจัย ได้แก่ ครูในโรงเรียนวิชากร สำนักงานเขตดินแดง สังกัดกรุงเทพมหานคร จำนวน 35 คน

ตัวแปรที่ศึกษา ได้แก่ การบริหารจัดการระบบดูแลช่วยเหลือนักเรียนในโรงเรียนวิชากร สำนักงานเขตดินแดง สังกัดกรุงเทพมหานคร ใน 5 ด้าน ดังนี้ 1) ด้านการรู้จักนักเรียนเป็นรายบุคคล 2) ด้านการคัดกรองนักเรียน 3) ด้านการส่งเสริมนักเรียน 4) ด้านการป้องกันและแก้ไขปัญหา และ 5) ด้านการส่งต่อนักเรียน

เครื่องมือที่ใช้ในการเก็บรวบรวมข้อมูลครั้งนี้ เป็นแบบสอบถามแบ่งออกเป็น 2 ตอน

ตอนที่ 1 สอบถามเกี่ยวกับสถานภาพของผู้ตอบแบบสอบถาม ประกอบด้วยเพศ อายุ และ ระดับการศึกษา

ตอนที่ 2 สอบถามเกี่ยวกับการบริหารจัดการระบบดูแลช่วยเหลือนักเรียนใน 5 ด้าน คือ 1) ด้านการรู้จักนักเรียนเป็นรายบุคคล จำนวน 6 ข้อ 2) ด้านการคัดกรองนักเรียน จำนวน 9 ข้อ 3) ด้านการส่งเสริมนักเรียน จำนวน 9 ข้อ 4) ด้านการป้องกันและแก้ไขปัญหา จำนวน 11 ข้อ 5) ด้านการส่งต่อนักเรียน จำนวน 5 ข้อ มีลักษณะเป็นมาตราส่วนประมาณค่า (Rating Scales) 5 ระดับ ของลิเคิร์ท

การเก็บรวบรวมเครื่องมือในการวิจัยครั้งนี้ ได้ดำเนินการเก็บรวบรวมข้อมูลตามขั้นตอน ดังนี้

1.นำหนังสือจากบัณฑิตวิทยาลัย มหาวิทยาลัยราชภัฏบ้านสมเด็จเจ้าพระยาไปขอความร่วมมือจากผู้อำนวยการโรงเรียนวิชากร เพื่อแจกแบบสอบถามให้แก่ ครูโรงเรียนวิชากร จำนวน 35 คน เพื่อเก็บรวบรวมข้อมูลการบริหารจัดการระบบดูแลช่วยเหลือนักเรียนโรงเรียนวิชากร

2.ผู้วิจัยได้เก็บรวบรวมข้อมูลโดยการแจกแบบสอบถามด้วยตัวเองจำนวน 35 ฉบับ และเก็บกลับคืนมาจำนวน 35 ฉบับ คิดเป็นร้อยละ 100

การวิเคราะห์ข้อมูล

ข้อมูลที่ได้จากการวิจัยครั้งนี้ ผู้วิจัยนำมาวิเคราะห์ดังนี้

1.วิเคราะห์สถานภาพผู้ตอบแบบสอบถาม ประกอบด้วย 1)เพศ 2)อายุ 3)ระดับการศึกษา วิเคราะห์ข้อมูลโดยการแจกแจงความถี่และหาค่าร้อยละ

2.วิเคราะห์การบริหารจัดการระบบดูแลช่วยเหลือนักเรียนโรงเรียนวิชากร สำนักงานเขตดินแดง สังกัดกรุงเทพมหานคร ใน 5 ด้าน 1)ด้านการรู้จักนักเรียนเป็นรายบุคคล 2)ด้านการคัดกรองนักเรียน 3)ด้านการส่งเสริมนักเรียน 4)ด้านการป้องกันและแก้ไขปัญหา 5)ด้านการส่งต่อนักเรียนโดยใช้ค่าเฉลี่ยและส่วนเบี่ยงเบนมาตรฐาน โดยใช้โปรแกรมสำเร็จรูป มีเกณฑ์การแปลค่าเฉลี่ย

**ผลการวิจัย**

ผลการวิจัย พบว่าการศึกษาระดับของการบริหารจัดการระบบดูแลช่วยเหลือนักเรียนโรงเรียนวิชากร สำนักงานเขตดินแดง สังกัดกรุงเทพมหานคร โดยรวม ทั้ง 5 ด้าน อยู่ในระดับมากเมื่อพิจารณาเป็นรายด้านพบว่า ด้านการคัดกรองนักเรียน มีค่าเฉลี่ยสูงสุด รองลงมา คือ ด้านการส่งเสริมนักเรียน ส่วนด้านการส่งต่อนักเรียน มีค่าเฉลี่ยต่ำสุด

โดยมีรายละเอียดของผลการวิจัยในแต่ละด้านสรุปได้ดังนี้

**1.** **ด้านการรู้จักนักเรียนเป็นรายบุคคล** โดยรวมอยู่ในระดับมาก เมื่อพิจารณาเป็นรายด้านพบว่าสังเกตบุคลิกภาพของนักเรียน เช่นพฤติกรรมไม่อยู่นิ่ง สมาธิสั้น มีค่าเฉลี่ยสูงสุด รองลงมาคือ ดูแลนักเรียน ความเอาใจใส่ในการเรียนและการมาโรงเรียนสม่ำเสมอของนักเรียน ส่วนมีการแบ่งกลุ่มนักเรียนออกเป็น 3 กลุ่ม คือ กลุ่มปกติ กลุ่มเสี่ยง กลุ่มมีปัญหา มีค่าเฉลี่ยต่ำสุด

**2. ด้านการคัดกรองนักเรียน** โดยรวมอยู่ในระดับมาก เมื่อพิจารณาเป็นรายด้านพบว่า สังเกตบุคลิกภาพของนักเรียน เช่นพฤติกรรมไม่อยู่นิ่ง สมาธิสั้น มีค่าเฉลี่ยสูงสุด รองลงมาคือ ดูแลนักเรียน ความเอาใจใส่ในการเรียนและการมาโรงเรียนสม่ำเสมอของนักเรียน ส่วนมีการแบ่งกลุ่มนักเรียนออกเป็น 3 กลุ่ม คือ กลุ่มปกติ กลุ่มเสี่ยง กลุ่มมีปัญหา มีค่าเฉลี่ยต่ำสุด

**3. ด้านการส่งเสริมนักเรียน** โดยรวมอยู่ในระดับมาก เมื่อพิจารณาเป็นรายด้านพบว่า เชิญผู้ปกครองนักเรียนมาร่วมประชุมทุกภาคเรียน มีค่าเฉลี่ยสูงสุด รองลงมาคือสนับสนุนให้นักเรียนอยู่ในความดูแลของครู ที่ปรึกษาทุกคน ส่วนจัดกิจกรรมโฮมรูมที่ให้นักเรียนมีส่วนร่วม เช่นได้แสดงความรู้ ความสามารถ แสดงความคิดเห็น ร่วมแก้ไขปัญหาต่างๆ มีค่าเฉลี่ยต่ำสุด

**4. ด้านการป้องกันและแก้ไขปัญหา** โดยรวมอยู่ในระดับมาก เมื่อพิจารณาเป็นรายด้านพบว่า มอบหมายหน้าที่ให้นักเรียนรับผิดชอบงานต่างๆในห้องเรียน เช่นเวรประจำ ฯลฯมีค่าเฉลี่ยสูงสุด รองลงมาคือ ให้คำปรึกษา/คำแนะนำเบื้องต้นให้กับนักเรียน ส่วนจัดกิจกรรมในห้องเรียน เช่น ฝึกทักษะการพูดโดยให้ออกมารายงานหน้าชั้น เล่าเรื่องหรือเป็นผู้อ่านข่าวให้เพื่อนๆฟัง ฯลฯ มีค่าเฉลี่ยต่ำสุด

**5. ด้านการส่งต่อนักเรียน** โดยรวมอยู่ในระดับมาก เมื่อพิจารณาเป็นรายด้าน พบว่าเชิญผู้ปกครองมาร่วมรับทราบถึงความจำเป็น ในการส่งนักเรียน ไปรับการช่วยเหลือจากบุคคลหรือหน่วยงานภายนอกโรงเรียนมีค่าเฉลี่ยสูงสุด รองลงมาคือ ประสานงานกับครูที่จะช่วยเหลือนักเรียนเพื่อให้ทราบล่วงหน้า ส่วนจัดหาหน่วยงานหรือบุคคลที่จะให้การช่วยเหลือนักเรียน เช่นครูแนะแนว มีค่าเฉลี่ยต่ำสุด

**อภิปรายผล**

จากการศึกษาระดับการบริหารจัดการระบบดูแลช่วยเหลือนักเรียน โรงเรียนวิชากร สำนักงาน เขตดินแดง สังกัดกรุงเทพมหานคร พบว่าโดยภาพรวมทั้ง 5 ด้าน อยู่ในระดับมากเพราะยุทธศาสตร์การพัฒนาคนไทยและสังคมไทยตามแผนพัฒนาเศรษฐกิจและสังคมแห่งชาติ ฉบับที่ 10 (พ.ศ. 2550 – 2554) ทำให้โรงเรียนเห็นความสำคัญต่อการพัฒนาคุณภาพคน จึงได้พัฒนาคุณภาพนักเรียนในทุกมิติอย่างสมดุลทั้งจิตใจ ร่างกาย ความรู้และทักษะความสามารถ จนที่เป็นที่ยอมรับของคนในชุมชน ซึ่งสอดคล้องกับงานวิจัยของ เชาวลิต จินดารัตน์ (2551) ระบบดูแลช่วยหลือนักเรียนของโรงเรียน สังกัดสำนักงานเขตพื้นที่การศึกษาระยอง เขต 2 โดยรวมและรายด้านอยู่ในระดับมากและสอดคล้องกับงานวิจัยของ เพ็ญศรี นิตยา (2551) พบว่านักเรียนตามความคิดเห็นของผู้บริหารสถานศึกษาและหัวหน้างานระบบดูแลช่วยเหลือนักเรียนในสังกัดสำนักงานเขตพื้นที่การศึกษาขอนแก่นเขต 4 ในภาพรวมอยู่ในระดับมาก เมื่อพิจารณาเป็นรายด้านพบว่า ความคิดเห็นเกี่ยวกับสภาพการบริหารระบบดูแลช่วยเหลือนักเรียนในโรงเรียน สังกัดสำนักงานเขตพื้นที่การศึกษาขอนแก่นเขต 1 โดยสภาพรวม มีสภาพการดำเนินงานอยู่ในระดับมาก ส่วนผลการวิจัยเมื่อพิจารณาเป็นรายด้าน ผู้วิจัยอภิปรายผลในแต่ละด้านดังนี้

**1. ด้านการรู้จักนักเรียนเป็นรายบุคคล** พบว่า ภาพรวมอยู่ในระดับมาก ทั้งนี้อาจเป็นเพราะว่าครูต้องศึกษาหาความแตกต่างของนักเรียนแต่ละคนที่มีพื้นฐานความเป็นมาของชีวิตไม่เหมือนกัน หล่อหลอมให้เกิดพฤติกรรมหลากหลายรูปแบบทั้งด้านบวกและด้านลบ ดังนั้นการรู้จักข้อมูลที่จำเป็นเกี่ยวกับตัวนักเรียนจึงเป็นสิ่งที่สำคัญที่จะช่วยให้มีความเข้าใจนักเรียนมากขึ้น สามารถนำข้อมูลมาวิเคราะห์เพื่อคัดกรองนักเรียนเป็นประโยชน์ในการส่งเสริม การป้องกันและแก้ไขปัญหาของนักเรียนได้อย่างถูกทาง ซึ่งเป็นข้อมูลเชิงประจักษ์ได้จากเครื่องมือและวิธีการที่หลากลาย ตามหลักวิชาการ มิใช่การใช้ความรู้สึกหรือการคาดเดา โดยเฉพาะในการแก้ไขปัญหานักเรียน ซึ่งจะทำให้ไม่เกิดข้อผิดพลาดต่อการช่วยเหลือนักเรียนหรือเกิดน้อยที่สุด เสริมศักดิ์ วิศาลาภรณ์ (2550) ให้ความเห็นว่า บริการให้คำปรึกษาเป็นหัวใจของการบริการแนะแนว อาจารย์ที่ปรึกษาจะต้องพบกับนักเรียนเป็นรายบุคคล เพื่อช่วยเหลือปัญหาส่วนตัว ทางสังคม และทางการศึกษา บริการนี้จะได้ผลดีถ้าหากนักเรียนมีความเชื่อถือและศรัทธาในตัวอาจารย์ที่ปรึกษาซึ่งสอดคล้องกับ อุทัย วงศ์จันทร์ (2550) ได้ศึกษาเรื่องสภาพการดำเนินงานระบบดูแลช่วยเหลือนักเรียนของโรงเรียนที่จัดการศึกษาช่วงชั้นที่ 1-3 ในอำเภอฝาง สังกัดสำนักงานเขตพื้นที่การศึกษาเชียงใหม่เขต 3 ผลการศึกษาพบว่าความรู้ความเข้าใจเกี่ยวกับการปฏิบัติงานระบบดูแลช่วยเหลือนักเรียนค่าเฉลี่ยรวมอยู่ในระดับมาก ที่สำคัญคือมีการให้คำปรึกษาเบื้องต้นแก่นักเรียน ส่งเสริมความสามารถของนักเรียนและมีการป้องกันและแก้ไขปัญหานักเรียน การทำความรู้จักกับนักเรียนเป็นรายบุคคลและมีการประสานงานกับครูที่รับนักเรียนจากการส่งต่อสำหรับความสามารถในการดำเนินกิจกรรมเพื่อการดูแลช่วยเหลือนักเรียนโดยภาพรวมพบว่าค่าเฉลี่ยรวมอยู่ในระดับมากทุกด้าน

**2. ด้านการคัดกรองนักเรียน** พบว่า ภาพรวมอยู่ในระดับมาก ทั้งนี้อาจเป็นเพราะว่าการคัดกรองนักเรียนมีความสำคัญต่อครูผู้สอน เป็นการพิจารณาข้อมูลเกี่ยวกับตัวนักเรียนเพื่อจัดกลุ่มนักเรียน การจัดการกลุ่มนักเรียนนี้มีประโยชน์ต่อครูประจำชั้นในการหาวิธีการ เพื่อช่วยเหลือนักเรียนได้อย่างถูกต้อง โดนเฉพาะการแก้ไขปัญหาให้ตรงกับปัญหาของนักเรียนยิ่งขึ้นและมีความรวดเร็วในการแก้ไขปัญหาเพราะมีข้อมูลของนักเรียนในด้านต่างๆ ซึ่งหากครูประจำชั้นไม่คัดกรองนักเรียนเพื่อจัดกลุ่มแล้ว ความชัดเจนในเป้าหมายเพื่อการแก้ไขปัญหาของนักเรียนจะมีน้อยลง มีผลต่อความรวดเร็วในการช่วยเหลือ ซึ่งบางกรณีจำเป็นต้องแก้ไขโดยเร่งด่วน Truax and Carkh. (อ้างถึงใน วัชรี ทรัพย์มี (2553) ได้กล่าวไว้ว่าการจัดสภาพกการณ์ที่เหมาะสมให้กับผู้รับคำปรึกษาคือยอมรับอย่างปราศจากเงื่อนไข ให้ความอบอุ่นเข้าใจความรู้สึกนึกคิด ช่วยให้ผู้รับคำปรึกษาสำรวจตนเองเพิ่มขึ้น ซึ่งจะนำไปสู่การเปลี่ยนแปลงพฤติกรรมที่พึงปรารถนาสอดคล้องกับ ธนู เพียรพิเศษ(2546 บทคัดย่อ) ได้ศึกษาความคิดเห็นของคณะกรรมการผู้ปกครองเกี่ยวกับการบริหารงานดูแลช่วยเหลือนักเรียน พบว่าอยู่ในระดับมากทุกด้าน ด้านที่สูงกว่าด้านอื่นๆ คือการคัดกรองนักเรียน

**3. ด้านการส่งเสริมนักเรียน** พบว่า ภาพรวมอยู่ในระดับมาก ทั้งนี้อาจเป็นเพราะว่าการส่งเสริมนักเรียนเป็นการสนับสนุนให้นักเรียนทุกคนที่อยู่ในความดูแลของครูที่ปรึกษา ไม่ว่าจะเป็นนักเรียน กลุ่มปกติ กลุ่มเสี่ยง/มีปัญหา ให้มีคุณภาพมากขึ้น มีความภาคภูมิใจในตนเองในด้านต่างๆ ซึ่งจะช่วยป้องกันมิให้นักเรียนที่อยู่ในกลุ่มปกติกลายเป็นกลุ่มเสี่ยง/มีปัญหา และเป็นการช่วยให้ นักเรียนในกลุ่มเสี่ยง/มีปัญหา กลับมาเป็นนักเรียนกลุ่มปกติและมีคุณภาพที่โรงเรียนและชุมชนคาดหวังต่อไป (สำนักพิมพ์อุดมศึกษา 2535) ได้กล่าวว่าการจัดกิจกรรมในกลุ่มอย่างเหมาะสม จึงเป็นสิ่งที่ควรกระทำอย่างยิ่ง ครูและผู้ปกครองควรเปิดโอกาสให้เด็กได้แสดงออกอย่างเหมาะสม ช่วยเสริมให้เด็กรู้จักการเข้าสังคม ทำประโยชน์แก่สังคมและสร้างเจตคติที่ดีต่อสังคม (สอดคล้องกับ นฤมล จามรี (2546) ได้ศึกษา ระบบการดูแลช่วยเหลือนักเรียนนั้น ด้านการจัดกิจกรรมที่จะทำให้นักเรียนแก้ไขพฤติกรรมที่ไม่พึงประสงค์ พบว่ามีการปฏิบัติอยู่ในระดับมาก

**4. ด้านการป้องกันและแก้ไขปัญหา** พบว่า ภาพรวมอยู่ในระดับมาก ทั้งนี้อาจเป็นเพราะว่า การแก้ไขปัญหาการช่วยเหลือนักเรียนของนักเรียนต้องพิจารณาสาเหตุของปัญหาให้ครบถ้วน และนำพาวิธีการช่วยเหลือให้เหมาะสมกับสาเหตุนั้นๆ เพราะปัญหามิได้เกิดจากสาเหตุเพียงสาเหตุเดียว แต่อาจเกิดจากหลายสาเหตุที่เกี่ยวเนื่องสัมพันธ์กัน จะต้องคำนึงไว้เสมอว่า ปัญหาของนักเรียนแต่ละคนไม่จำเป็นต้อเกิดจากสาเหตุที่เหมือนกันและวิธีการช่วยเหลือที่ประสบความสำเร็จกับนักเรียนคนหนึ่ง ก็อาจจะไม่เหมาะสมกับนักเรียนอีกคนหนึ่ง เนื่องจากความแตกต่างของบุคคล ดังการช่วยเหลือนักเรียน โดยเฉพาะการให้คำแนะนำปรึกษา จึงไม่มีสูตรการช่วยเหลือที่ตายตัว เพียงแต่มีแนวทาง กระบวนการหรือทักษะการช่วยเหลือ ที่ครูแต่ละคนสามารถเรียนรู้ ฝึกฝน เพื่อการนำไปใช้ให้เหมาะสมกับแต่ละปัญหาในนักเรียนแต่ละคน (สำนักพิมพ์อุดมศึกษา 2535) ได้กล่าวว่าเมื่อเด็กเจริญเติบโตขึ้น เพื่อนเข้ามามีอิทธิพลเด็กมีความต้องการให้ตนเป็นที่ชื่นชอบของเพื่อนร่วมกลุ่ม อิทธิพลของกลุ่มเพื่อนจึงนับว่ามีผลต่อพฤติกรรมของเด็กมาก ซึ่งครูจะต้องมีความเข้าใจ หมั่นสังเกตพฤติกรรมและหาทางช่วยเหลือให้นักเรียนมีความสัมพันธ์ในกลุ่มเพื่อนให้ดี เพื่อนจะมีอิทธิพลมาก ทั้งในด้านเจตคติ ค่านิยมและพฤติกรรมทั่วไป วัยรุ่นเป็นวัยชองการหาอัตลักษณ์ของตนเอง ทำให้เด็กวัยรุ่นมีลักษณะและนิสัยชอบความอิสระ ชอบทดลอง ต้องการเป็นตัวของตัวเอง ถ้าครูหรือผู้ใกล้ชิดมีความเข้าใจก็สามารถชี้แนะให้เด็กสามารถหาประสบการณ์ในทางที่ถูกได้ วัยรุ่นอยู่ในวัยของความสับสน ต้องปรับตัวต่อการเปลี่ยนแปลงต่างๆ ถ้าได้มีการจัดกิจกรรมและคำแนะนำที่ถูกต้องเหมาะสมก็จะช่วยให้วัยรุ่นมี่พัฒนาการในทางที่ดีไม่เป็นปัญหาต่อสังคม สอดคล้องกับ (กฤติยา พลอยเรียง) ได้ศึกษาการดำเนินงานระบบดูแลช่วยเหลือนักเรียนของโรงเรียนขนาดเล็กในเขตอำเภอเมืองสังกัดสำนักงานเขตพื้นที่การศึกษาประถมศึกษาราชบุรีเขต 1ผลการวิจัยพบว่าในด้านการป้องกันและแก้ไขปัญหาในภาพรวมอยู่ในระดับมาก

5. **ด้านการส่งต่อนักเรียน** พบว่า ภาพรวมอยู่ในระดับมาก ทั้งนี้อาจเป็นเพราะว่าการส่งต่อนักเรียน เป็นการช่วยเหลือและแก้ไขปัญหานักเรียนโดยครูประจำชั้น ครูที่ปรึกษาตามกระบวนการป้องกันและช่วยเหลือนักเรียนนั้น ในกรณีที่ที่มีปัญหายากต่อการช่วยเหลือหรือช่วยเหลือนักเรียนแล้ว นักเรียนมีพฤติกรรมที่ไม่ดีขึ้น ก็ควรส่งต่อนักเรียนไปให้ผู้เชี่ยวชาญเฉพาะด้าน กรณีที่เด็กมีความสามารถพิเศษ หรือเด็กอัจฉริยะ เด็กที่มีความต้องการพิเศษ เด็กด้อยโอกาส ก็ควรส่งต่อผู้เชี่ยวชาญเฉพาะด้านหรือหน่วยงานที่เกี่ยวข้อง เพื่อให้นักเรียนได้รับการส่งเสริมพัฒนาและช่วยเหลืออย่างถูกทางและรวดเร็วขึ้น สุธิดา ภักดีบุญ (2548) ได้ให้ความเห็นว่าในกรณีที่ปัญหาที่เกิดขึ้นกับนักเรียนเป็นสิ่งที่โรงเรียนไม่สามารถทำการช่วยเหลือให้ดีขึ้นได้ จึงต้องมีการส่งต่อไปยังหน่วยงานภายนอกที่สามารถดูแลช่วยเหลือนักเรียนได้ สอดคล้องกับ อุทัย วงค์จันทร์ (2548) ได้ศึกษาสภาพการดำเนินงานระบบดูแลช่วยเหลือนักเรียนของโรงเรียนที่จัดการศึกษาช่วงชั้นที่ 1-3 ในอำเภอฝาง สังกัดสำนักงานเขตพื้นที่การศึกษาเชียงใหม่เขต 3 ผลการวิจัยพบว่าในด้านการส่งต่อนักเรียนในภาพรวมอยู่ในระดับมาก

**ข้อเสนอแนะ**

**ข้อเสนอแนะในการนำผลการวิจัยไปใช้**

1. ด้านการรู้จักนักเรียนเป็นรายบุคคล ครูควรจัดทำข้อมูลด้านความสามารถพิเศษของนักเรียนในด้านต่างๆ เช่น ดนตรี กีฬา ศิลปะ เพื่อใช้เป็นข้อมูลในการส่งเสริมนักเรียนให้ตรงกับความสามารถของตนเอง

2. ด้านการคัดกรองนักเรียน ควรมีการแบ่งกลุ่มนักเรียนออกเป็น 3 กลุ่ม โดยกำหนดเกณฑ์ในการคัดกรองนักเรียน เพื่อง่ายต่อการส่งเสริม การแก้ไขและป้องกันปัญหา

3. ด้านการส่งเสริมนักเรียน ครูควรจัดกิจกรรมส่งเสริมนักเรียนอย่างหลากหลายให้สอดคล้องกับความต้องการ ความสนใจ และความถนัดของนักเรียน โดยครอบคลุมถึงกลุ่มนักเรียนที่มีความสามารถพิเศษ

4. ด้านการป้องกันแก้ไขปัญหา ในช่วงโฮมรูม ครูควรให้นักเรียนมีส่วนร่วมในกิจกรรม เช่น ให้นักเรียนได้แสดงความรู้ ความสามารถ หรือเปิดโอกาสให้ได้แสดงความคิดเห็น และร่วมแก้ไขปัญหาต่างๆ ที่เกิดขึ้น

5. ด้านการส่งต่อนักเรียน โรงเรียนควรมีหน่วยงานที่รองรับหรือบุคคลที่จะให้การช่วยเหลือนักเรียนอยู่ในระบบ และใช้เทคโนโลยีในการเก็บข้อมูลนักเรียน จะช่วยในการประมวลข้อมูลในด้านต่างๆ เพื่อให้ง่ายต่อการสืบค้นและส่งต่อนักเรียน

**ข้อเสนอแนะในการทำวิจัยครั้งต่อไป**

1.ควรศึกษาเฉพาะเจาะจงขั้นตอนการช่วยเหลือและแก้ไขปัญหาของนักเรียนที่อยู่ในกลุ่มเสี่ยงเพื่อจะได้นำไปใช้ในแนวทางในการดำเนินงานช่วยเหลือนักเรียนในสถานศึกษาได้อย่างมีประสิทธิภาพ

2. ควรศึกษาผลการดำเนินงานกับประชากรที่เป็นนักเรียน ผู้ปกครอง คณะกรรมการเครือข่ายผู้ปกครอง เพื่อให้ได้ข้อมูลในภาพรวมที่กว้างขึ้น

3. ควรศึกษาในเชิงคุณภาพ ในโรงเรียนที่มีผลงานดีเด่นด้านการดำเนินการบริหารจัดการระบบดูแลช่วยเหลือนักเรียนทั้งในระดับเขตและระดับประเทศ เพื่อเป็นรูปแบบตัวอย่างในการพัฒนาที่เหมาะสมยิ่งขึ้น

**บรรณานุกรม**

คณะกรรมการการศึกษาขั้นพื้นฐาน. (2544). **คู่มือแนะแนวเพื่อการพัฒนาคุณภาพการศึกษา** **กรุงเทพฯ** : วัชรินทร์การพิมพ์

ภิรมยา อินทรกำแหง. (2544). **ระบบการจัดการเรียนการสอน.** วารสารวิชาการ. มหาวิทยาลัยมหาสารคาม

สำนักงานคณะกรรมการการศึกษาขั้นพื้นฐาน, (2547) **คู่มือการปฏิบัติงานคณะกรรมการสถานศึกษาขั้นพื้นฐาน.** กรุงเทพฯ: สำนักงานคณะกรรมการ สภาการศึกษาแห่งชาติ

สำนักงานคณะกรรมการการศึกษาขั้นพื้นฐาน. (2544). **ระบบดูแลช่วยเหลือนักเรียนในโรงเรียนสังกัดกรมสามัญศึกษา.** กรุงเทพมหานคร : วัชรินทร์การพิมพ์.

สำนักงานคณะกรรมการการศึกษาแห่งชาติ. (2539). **แนวทางการประเมินคุณภาพภายในสถานศึกษา : เพื่อพร้อมรับการประเมินภายนอก.** กรุงเทพฯ : พิมพ์ดี.